У складу са одредбама чланова 33. став 4. Закона о задужбинама и фондацијама („Службени гласник Републике Србије“ бр. 88/2010 и 99/2011-др.закон), члана 3. став први, подстав 3 и члана 9. став 8, тачка 11) Статута СУБОС-а.

Оснивач Фондације српких бораца, на седници одржаној дана 29.12.2020. усваја нови:

**СТАТУТ ФОНДАЦИЈЕ**

**„ФОНДАЦИЈА СРПСКИХ БОРАЦА“**

**УВОДНЕ ОДРЕДБЕ**

**Члан 1.**

Фондација „Фондација српских бораца“(у даљем тексту: Фондација) је недобитна, невладинаорганизација, основана на неодређено време, ради: унапређења социјално-економског положаја лица која су као чланови војних и полицијских формација учествовала у ратним сукобима и којима је признат статус Борца, као и унапређење социјално-економског положаја чланова породица учесника у ратним сукобима, породица погинулих, преминулих као и ратних војних инвалида.

**ЦИЉЕВИ ФОНДАЦИЈЕ**

**Члан 2.**

Циљеви фондације су:

* подршка свим активностима СУБОС-а и других на пројектима чувања и неговања традиција ослободилачких ратова Србије;
* реализација пројеката на подршци борцима ради њиховог социјалног адаптирања у новим условима и ради остваривања њихових статусних права;
* пружање помоћи члановима СУБОС-a и њиховим породицама у решавању њихових здравствених, социјалних, правних и економских проблема;
* припремање и организовање програма од јавног интереса, те аплицирање за добијање средстава која се обезбеђују у буџету Републике Србије, и међународним институцијама и фондовима;
* организовање различитих видова помоћи ратним војним инвалидима, члановима СУБОС-а;
* организовање потребних лечења и рехабилитација у болницама и бањама члановима СУБОС-а, набавка лекова, савремених и професионалних ортопедских помагала;
* обезбеђивање стипендија за школовање деце социјално најугроженијих категорија чланова СУБОС-а и деце изузетних талената;
* организовање спортских и забавних манифестација у духу чувања и неговања традиција СУБОС-а;
* организовање сарадње са сродним организацијама и удружењима у земљи и иностранству;
* организовање активности на обележавању и очувању сећања на погинуле, преминуле и рањене припаднике чланова СУБОС-а као и значају њихових дела;
* организовање самостално или у сарадњи са другим организацијама, стручних скупова саветовања, семинара, конференција, хуманитарних акција и других активности у циљу унапређења положаја чланова СУБОС-а, као и развијања свести о значају друштвено одговорног понашања према истима;
* помоћ СУБОС-у на прикупљању, обрађивању и публиковању историјске и друге грађе о животу и раду чланова СУБОС-а;
* сарадњa са државним органима и невладиним организацијама на развоју науке, културе и спорта;
* помагање у формирању и раду нових Удружења, која подржавају циљеве СУБОС-а;
* помоћ при изради планова, програма и стварања услова за отварање занатских радионица, самостални храдњи, малих и средњих предузећа која би оснивали или у њима запошљавали, чланови Удружења и чланови њихових породица;
* залагање за хуманитарно деловање друштвене заједнице према члановима удружења;
* сарадња са Српском православном Црквом и промоција Светосавља;
* обележавање значајних места и догађаја, подизање споменика и других обележја палим борцима
* oбележавање свих значајних историјских датума Србије, и других датума из историје српског народа, великих православних празника и датума оснивања СУБОС-а.

**Члан 3.**

Циљеве из члана 2. Фондација остварује кроз различите активности, а нарочито:

* организацијом хуманитарних акција у којима се пружа помоћ борцима, ратним војним инвалидима и породицама погинулих бораца у питањима побољшања стандарда, организације лечења и школовања.
* доделом признања, које носи назив „Српски борац“, једном годишње, најзаслужнијм лицима и организацијама која су у претходној години урадили највише у реализацији циљева Фондације и СУБОС-а;
* истраживањима и разменом знања, као и учешћем у развоју и примени нових метода и технологија у области заштите непокретних културних добара;
* организовањем стручних скупова, саветовања, семинара и других облика едукације у области борачки и права ратних и мирнодопских инвалида;
* објављивањем штампаних и електронских материјала, као и аудио и визуелних записа који су везани за област неговања традиција ослободилачких ратова Србије, борачких и инвалидских права и слично;
* успостављањем и ширењем контаката и сарадње са домаћим и страним стручњацима, удружењима и институцијама које се баве сродном проблематиком у циљу повећања стручних ресурса, неопходних за утемељење свеобухватног и квалитетног система заштите бораца и инвалида;
* иницијативама према надлежним органима и институцијама са циљем побољшања социјално-економског положаја бораца и ратних војних инвалида и
* сарадњом са државним и приватним институцијама и организацијама у Србији, као и међународним организацијама и организацијама земљама региона и свету, у активностима усмереним на развој и промоцију области заштите бораца и РВИ.
* организовање савремене здравствене и психолошке рехабилитације, у циљу лакше ресоцијализације;
* организација различитих курсева и едукација у циљу прекфалификације и докфалификације, ради лакшег запошљавања;
* предузимање активности у циљу јачања свести и спознаje шире друштвене заједнице о општем положају и статусу члановаУдружења;
* организовање образовних и едукативних, летњих и зимских школа, за децу чланова Удружења, едукативних и поклоничких путовања
* организовање радних акција у циљу, изградње, обнављања и сређивање: Православних верских објекта, локација и објекта од важности за Србију и историју српског народа.

**НАЗИВ И СЕДИШТЕ**

**Члан 4.**

Назив фондације је: **„Фондација српских бораца“.**

Назив фондације на руском језику је: „**Фонд сербских воинов“.**

Назив фондације на енглеском је: „**Fundation Serbian warriors“.**

Скраћени назив је:  **ФСБ**

Седиште Фондације је у Београду улица Браће Југовића 19.

Своју делатност Фондација остварује на територији Републике Србије.

**ОРГАНИ ФОНДАЦИЈЕ**

**Члан 5.**

Органи Фондације су управни одбор, директор, надзорни одбор и комисија за доделу признања „Српски борац“.

**Члан 6**.

Функционери политичких партија, као и функционери у државним органима не могу бити на руководећим функцијама ни чланови руководећих органа Фондације.

**Управни одбор**

**Члан 7.**

Управни одбор управља Фондацијом.

Управни одбор има 5 чланова.

Стални чланови УО су представници оснивача СУБОС-а. Пети члан је из редова осталих чланова СУБОС-а.

До пријема нових чланова СУБОС-а пети члан Управног одбора је са ограниченим временом мандата до избора новог члана у СУБОС.

**Члан 8.**

Надлежности Управног одбора:

1. Именује и разрешава дужности директора Фондације;
2. Предлаже оснивачу измене и допуне Статута Фондације;
3. Доноси друге опште акте Фондације и њихове измене;
4. Доноси финансијски план и завршни рачун Фондације;
5. Одлучује о начину коришћења имовине Фондације;
6. Стара се о јавности рада Фондације;
7. Доноси пословник о свом раду;
8. Одлучује о приступању Фондацији физичких и правних лица, у својству суоснивача;
9. Предлаже, оснивачу, промену назива, седишта и знака Фондације;
10. Предлазе, оснивачу, промену циљева Фондације;
11. Предлаже, оснивачу, поступак по престанку рада Фондације и расподели преостале имовине;
12. У циљу заштите угледа, бољег и ефикаснијег функционисања Фондације, по потреби оснива Дисциолинску комисију.
13. Именује и разрешава чланове Комисије за доделу признања „Српски борац“, као и председника комисије;
14. Доноси Правилник о додели признања „Српски борац“ ;
15. Обавља и друге послове у складу са законом и овим Статутом.

**Члан 9.**

Радом Управног одбора руководи председник Управног одбора кога бирају чланови УО из свог састава.

Председник Управног одбора сазива, утврђује дневни ред и председава седницама управног одбора.

У случају спречености председника, заменик председника сазива седнице управног одбора и врши друга овлашћења председника управног одбора.

Управни одбор доноси пуноважне одлуке већином гласова од укупног броја чланова управног одбора.

Чланове Управног одбора именује оснивач - СУБОС.

За наредне сазиве Управог одбора, оснивач Фондације врши избор чланова 30 (тридесет) дана пре истека мандата члановима претходног управног одбора.

Мандат чланова управног одбора траје 5 (пет) година и могу се поново бирати два пута на исту функцију.

Члана управног одбора опозива оснивач – СУБОС.

Предлог за опозив члана управног одбора може дати било који члан управног одбора и тај предлог се доставља оснивачу – СУБОС-у, најмање 10 (десет) дана пре одржавања седнице на којој се одлучује о опозиву.

**Члан 10.**

Управни одбор именује и разрешава секретара Фондације који:

* организује и реализује послове Фондације сагласно задацима добијеним од директора;
* обавља административно техничке послове за потребе директора и управног одбора Фондације и
* обавља и друге послове у складу са законом и статутом.

Секретар нема временски ограничен мандат.

**Директор**

**Члан 11.**

Директор Фондације:

* Заступа Фондацију и одговара за законитост њеног рада;
* Води послове Фондације сагласно одлукама управног одбора;
* Подноси управном одбору предлог програма рада, финансијског плана и завршног рачуна;
* Обавља и друге послове у складу са законом и статутом.

**Члан 12.**

Директора Фондације именује и разрешава Управни одбор, на предлог најмање 1 (једног) члана уз сагласност двотрећинске већине.

Мандат директора траје 5 (пет) година и на исту дужност може се поново бирати највише два пута.

**Члан 13.**

Мандат директора престаје даном доношења одлуке о разрешењу.

Управни одбор разрешава директора, нарочито из следећих разлога:

* ако не поступа у складу са одлукама Управног одбора
* ако у обављању својих дужности, не поступа савесно, са пажњом доброг домаћина;
* ако приликом доношења одлука које се односе на обављање привредне делатности које обавља Фондација, не поступа са пажњом доброг привредника
* ако користи имовину Фондације у личном интересу;
* ако својим поступањем нанесе штету Фондацији.

**Надзорни одбор**

**Члан 14.**

Надзорни одбор врши контролу финансијског пословања Фондације и наменског и рационалног коришћења средстава.

Надзорни одбор има 3 (три) члана.

О уоченим неправилностима надзорни одбор обавештава оснивача, управни одбор и директора без одлагања.

Надзорни одбор подноси годишњи извештај о наменском и рационалном коришћењу средстава оснивачу, управном одбору и директору, са предлозима за предузимање одговарајућих мера.

**Члан 15.**

Чланови надзорног одбора из свог састава бирају председника одбора који сазива и председава седницама надзорног одбора.

Надзорни одбор доноси одлуке већином гласова укупног броја чланова.

Редовна седница надзорног одбора одржава се најмање једном у 12 (дванаест) месеци, а по потреби се може сазвати ванредна седница.

Чланове Надзорног одбора, именује оснивач – СУБОС.

Избор нових чланова надзорног одбора врши оснивач најкасније 30 (тридесет) дана пре истека мандата члановима тог Надзорног одбора.

Мандат чланова Надзорног одбора траје 5 (пет) година и могу се поново бирати два пута на исту функцију.

**Комисија за доделу признања „Српски борац“**

**Члан 16.**

Комисија за доделу признања **„Српски борац“** (у даљем тексту: Комисија) именује управни одбор Фондације.

Управни одбор покреће иницијативу за прикупљање предлога за доделу признања „Српски борац“.

Комисија прима, разматра предлоге и доноси одлуку о додели признања „Српски борац“.

Комисија има 5 (пет) чланова.

Комисија одлуке доноси двотрећинском већином.

Мандат чланова Комисије траје 3 (три) године и могу се поново бирати највише једном на исту функцију

**Члан 17.**

Чланство у управном одбору, надзорном одбору и комисији престаје:

* истеком мандата;
* опозивом;
* оставком;
* губитком пословне способности и
* смрћу.

**Члан 18.**

Чланови управног одбора, надзорног одбора, комисије и директор могу дати оставку у свако доба, писаним обавештењем управном одбору или оснивачу.

Оставка производи дејство од дана назначеног у њој, али у сваком случају у року не краћем од 10 (десет) дана од момента њеног пријема од стране управног одбора и/или оснивача.

**Члан 19.**

У случају престанка својства члана управног, надзорног одбора: оставком, смрћу, губитком пословне способности и разрешењем, односно опозивом пре истека мандата, то место ће бити попуњено на начин предвиђен за именовање лица којем је престало чланство односно дужност из наведених разлога.

Мандат тако именованог лица траје до истека мандата лица уместо којег је именован.

**ПЕЧАТ И ЗНАК ФОНДАЦИЈЕ**

**Члан 20.**

Фондација има печат кружног облика на којем је у горњем делу исписано: „Фондација српских бораца“, а доњем делу „2019“.

Печат у средини садржи знак Фондације.

**Члан 21.**

Фондација има знак: Знак фондације је округлог облика са четири укрштена мача на средини грба, у чијем су пресеку уписана слова Ф С Б, као скраћени назиф Фондације, а по ободу у горњем делу пише ФОНДАЦИЈА СРПСКИХ БОРАЦА, док у доњем делу по ободу стоји грб српске војске и застава са бојама српске заставе (по редоследу: црвена, плава бела), око заставе су са леве стране листови храста, а са десне листови маслине.

**НАЧИН СТИЦАЊА ИМОВИНЕ И КОРИШЋЕЊЕ СРЕДСТАВА**

**Члан 22.**

Фондација може стицати имовину од добровољних прилога, поклона, донација, финансијских субвенција, заоставштина, камата на улоге, закупнине, ауторских права, дивиденди и других прихода остварених на законом дозвољени начин.

**Члан 23.**

Фондација стиче приходе и непосредним обављањем привредне делатности, и то 5814 – Издавање часописа и периодичних издања, као и другим делатностима у складу са чланом 45. Закона о задужбинама и фондацијама, али уз претходно регистровање.

За подстицање програма или недостајући део средстава за финансирање програма које остварује Фондација, могу се тражити средства која се обезбеђују у буџету Републике Србије, аутономних покрајина и јединица локалне самоуправе, под условима и на начин прописан законом којим се уређује рад удружења и обезбеђивање средстава удружењима за реализовање програма од јавног интереса.

Фондација ће привредну делатност обављати као споредну делатност и искључиво у вези са циљевима ради чијег остваривања је основана.

**Члан 24.**

Имовина Фондације користи се искључиво за остваривање циљева утврђених актом о оснивању и овим статутом.

Имовина Фондације не може се делити оснивачима, члановима органа управљања, запосленима или са њима повезаним лицима.

Одредба става 2. овог члана не односи се на давање примерених награда и накнада оправданих трошкова насталих у вези са остваривањем циљева Фондације (путни трошкови, дневнице и др.), уговорене теретне обавезе и исплату зарада запосленима.

Из средстава која се прикупе активношћу Фондације, Фондација може прибављати покретне и непокретне ствари и права, у колико такво располагање средствима обезбеђује лакше, целисходније и дуготрајније остваривање циљева Фондације о чему одлуку доноси Управни одбор.

Будући да Фондација, као непрофитнао рганизација не остварује сталне приходе који би омогућили подмирење трошкова зарада лица ангажованих у Фондацији, комуналне, административне као и друге стварне трошкове, Фондација је овлашћена да највише 20% средстава прикупљених по основу донације утроши на административне и друге трошкове везане за рад Фондације, изузев у случају да је оваква могућност изричито искључена конкретним уговором о донацији.

Фондација је овлашћена да средства која нису утрошена приликом реализације пројекта који је предмет донације, пренесе на реализацију другог, по могућности истородног, пројекта који није обухваћен предметном донацијом, а у складу је са циљевима и задацима Фондације, осим ако оваква могућност није изричито искључена конкретним уговором о донацији.

**Члан 25.**

У случају престанка рада Фондације, имовина ће бити пренесенау складу са законом.

**ЈАВНОСТ РАДА**

**Члан 26.**

Рад Фондације је јаван.

Јавност рада Фондације обезбеђује се објављивањем годишњег извештаја о раду путем интернета, публикације, саопштењима за јавност или на други погодан начин.

О јавности рада Фондације стара се управни одбор, а спроводи је директор.

**НАЧИН ПРИСТУПАЊА У СВОЈСТВУ СУОСНИВАЧА**

**Члан 27.**

Фондацији може приступити физичко или правно лице, у својству суоснивача, уговором о приступању закљученим између оснивача и лица које приступа.

Потписи на уговору о приступању морају бити оверени у складу са законом.

**Члан 28.**

Уговор о приступању доставља се органу надлежном за послове уписа и вођење регистра, ради уписа података о лицу које је приступило у својству суоснивача у Регистар.

**ПОСТУПАК ИЗМЕНЕ СТАТУТА И ДРУГИХ ОПШТИХ АКАТА**

**Члан 28.**

Измене статута врши оснивач – СУБОС.

Предлог за измене статута, промену правне форме и друге промене могу предлагати управни одбор Фондације и оснивач – СУБОС.

**Члан 29.**

Иницијативу за измене статута могу дати чланови управног одбора Фондације.

Иницијатива се подноси председнику Управног одбора.

Председник Управног одбора је дужан да најкасније у року од 30 (тридесет) дана од подношења иницијативе сазове седницу.

У случају да председник Управног одбора у утврђеном року не сазове седницу, подносиоци иницијативе овлашћени су да у наредних 10 (десет) дана сазову седницу са предлогом измена статута на којој ће се разматрати њихова иницијатива. Тако сазваној седници председава лице које је поднело иницијативу, односно једно од тих лица, које она изаберу.

Иницијатива усвојена на седници управног одбора одмах се доставља оснивачу – СУБОС-у на даље разматрање.

**Члан 30.**

Друге опште акте Фондације доноси и њихове измене врши Управни одбор Фондације.

Иницијативу за доношење и измене општих аката Фондације, осим статута, могу дати директор и било који члан управног одбора. Иницијатива за доношење акта са образложењем, односно иницијатива за измену акта, подноси се председнику Управног одбора.

Председник Управног одбора је дужан да најкасније у року од 30 (тридесет) дана од подношења иницијативе сазове Управни одбор са дневним редом на којем је разматрање и одлучивање о иницијативи.

У случају да председник Управног одбора у утврђеном року не сазове седницу, подносиоци иницијативе овлашћени су да у наредних 10 (десет) дана сазову седницу на којој ће се разматрати њихова иницијатива. Тако сазваној седници председава лице које је поднело иницијативу, односно једно од тих лица које она изаберу.

Одлуке седнице управног одбора су обавезујуће за све чланове управног одбора.

**ЗАВРШНЕ ОДРЕДБЕ**

**Члан 31.**

На сва питања која нису регулисана овим статутом, примењиваће се одредбе Закона о задужбинама и фондацијама.

**Члан 32.**

Овај статут ступа на снагу даном доношења, а примењује се након уписа Фондације у надлежни регистар.

**ОСНИВАЧ**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Законски заступник СУБОС-а**

**Генерал-мајор Илија Тодоров**